જ્યોતિષ તર્ક, આધ્યાત્મ, ગણિત, સમાજ, અનુભવ અને ગ્રહો બધાંને સાંકળીને ચાલે છે. જ્યોતિષની સલાહ લેવામાં કશું ખોટું નથી. પરંતુ માત્ર એક જ્યોતિષીની સલાહ ઉપર કોઈ સારા પાત્ર સાથે અન્યાય ન થઇ જાય તે પણ ખૂબ જ મહત્વનું છે. આપણે એ સમજવું પડશે કે જ્યોતિષનું જ્ઞાન થનારી ઘટનાઓ વિષે એક અંદાજ બાંધે છે, આ આગાહી એ જે તે જ્યોતિષીના જ્ઞાન અને અનુભવ પર આધારિત છે, માટે જાતકે સમજવું જોઈએ કે ઘટનાની માત્ર આગાહી થઇ રહી છે, ઘટના હજુ ઘટી નથી. જ્યોતિષની મદદથી તમે ઘટના થશે કે નહીં તેની જાણકારી મેળવી શકો છો, પરંતુ જ્યોતિષની મદદથી કોઈની પાત્રતા ચકાસવી એ ગ્રાહ્ય વાત નથી તેને પણ ધ્યાનમાં લેશો.